ICN บวกแรง 8% “ออลไทม์ไฮ” ลุ้น Q4 เซ็นงานใหม่ 500 ลบ. มั่นใจทั้งปีรายได้เข้าเป้า 2 พันลบ.
ICN บวกแรง 8% “ออลไทม์ไฮ” ลุ้น Q4 เซ็นงานใหม่ 500 ลบ. ธุรกิจ Digital Healthcare และ Smart City มั่นใจทั้งปีรายได้เข้าเป้า 2 พันลบ.
ICN บวกแรง 8% “ออลไทม์ไฮ” ลุ้น Q4 เซ็นงานใหม่ 500 ลบ. ธุรกิจ Digital Healthcare และ Smart City มั่นใจทั้งปีรายได้เข้าเป้า 2 พันลบ.
10 พ.ย. 2564

ผู้สื่อข่าวรายงานว่า วันนี้(10พ.ย.2564)ราคาหุ้นบริษัท อินฟอร์เมชั่น แอนด์ คอมมิวนิเคชั่น เน็ทเวิร์คส จำกัด (มหาชน) หรือ ICN ณ เวลา 15.00 น. อยู่ที่ระดับ 9.30 บาท บวก 0.70 บาท หรือ 8.14% ด้วยมูลค่าซื้อขาย 345.56 ล้านบาท ราคาหุ้นสูงสุดตั้งแต่เข้าตลาดเมื่อวันที่ 15 ก.ย. 2560

โดยก่อนหน้านี้(8ก.ย.64)นายพรชัย กรัยวิเชียร ประธานเจ้าหน้าที่บริหาร ICN เปิดเผยว่า บริษัทคาดรายได้ปี 2564 จะเป็นไปตามเป้าหมายที่วางไว้ 2,000 ล้านบาท เติบโต 40% จากปีก่อน ที่มีรายได้อยู่ที่ 1,470.80 ล้านบาท หลังจากครึ่งปีแรกมีรายได้อยู่ที่ 1,048.72 ล้านบาท
โดยในช่วงไตรมาส 4/2564 บริษัทคาดจะมีการลงนามในสัญญามูลค่ารวมประมาณ 500 ล้านบาท แบ่งเป็น ธุรกิจ Digital Healthcare มูลค่าประมาณ 200 ล้านบาท ประกอบด้วย ระบบ ICT และ Health Tech เพื่อส่งเสริมการรักษาพยาบาล การดูแล ควบคุม และเพิ่มศักยภาพการรับมือการระบาดของโควิด-19 ระลอกใหม่ และศูนย์บริการการแพทย์ทางไกลเพื่อขยายการเข้าถึงการให้บริการประชาชน (Smart Hospital) รวมทั้งโครงการนำร่อง 5G Smart Ambulance and Telemedicine
ในส่วนของระบบ ICT และ Health Tech จะมีการขยายไปยังโรงพยาบาลอื่นๆ เพิ่มเติม หลังจากบริษัทได้ทำไปแล้วใน 4 โรงพยาบาล ได้แก่ โรงพยาบาลรามาธิบดี โรงพยาบาลศิริราช โรงพยาบาลราชวิถี และโรงพยาบาลจุฬาลงกรณ์ สภากาชาดไทย
นอกจากนี้ บริษัทคาดว่าจะมีการลงนามในสัญญาธุรกิจ Smart City มูลค่าประมาณ 300 ล้านบาท โดยมีกล้องวงจรปิดที่มีระบบ AI ในการวิเคราะห์ภาพ ระบบ Public Anouncement และป้ายประชาสัมพันธ์ ระบบแจ้งเหตุฉุกเฉิน ระบบจดจำป้ายทะเบียน
ทั้งนี้ งานดังกล่าวจะเข้ามาเพิ่มงานในมือรอรับรู้รายได้ (Backlog) จากสิ้นไตรมาส 2/2564 บริษัทมี Backlog อยู่ที่ 1,314 ล้านบาท หลังจากล่าสุด บริษัทได้ลงนามในสัญญาโครงการจ้างอุปกรณ์ขยายความจุระบบสื่อสัญญาณ Backhaul ระหว่างส่วนกลางกับสถานีเคเบิลใต้น้ำ รองรับการใช้งานวงจรระหว่างประเทศ จำนวน 1 ระบบ จาก บริษัท โทรคมนาคมแห่งชาติ จำกัด (มหาชน) หรือ NT มูลค่ารวมของโครงการ 74.79 ล้านบาท รวมภาษีมูลค่าเพิ่ม โดยมีระยะเวลาในการดำเนินงานให้แล้งเสร็จภายใน 150 วัน นับถัดจากวันที่ลงนามในสัญญา และรับประกัน 2 ปี
โดยงานดังกล่าวเป็นโครงการต่อเนื่องกับโครงการจ้างขยายความจุระบบเชื่อมโยง DWDM ส่วน Backhaul และขยายความจุระบบเชื่อมโยง DWDM ส่วน Border กับ บริษัท กสท โทรคมนาคม จำกัด (มหาชน) หรือ CAT (ปัจจุบันควบรวมกับ บริษัท ทีโอที จำกัด (มหาชน) หรือ TOT เป็น NT ในปัจจุบัน) มูลค่ารวมของโครงการ 444.48 ล้านบาท (รวมภาษีมูลค่าเพิ่ม) โดยมีระยะเวลาในการดำเนินงานให้แล้วเสร็จภายใน 180 วัน นับถัดจากวันที่ลงนามในสัญญา และรับประกัน 2 ปี
 